1.

Pri úsilí podnikanom v tomto strategickom rámci so zreteľom na opísané strategické priority a v záujme vytvorenia európskeho vzdelávacieho priestoru a podpory jeho ďalšieho rozvoja by sa mali v období do roku 2030 dodržiavať tieto zásady: a) Európska spolupráca vo vzdelávaní a odbornej príprave by mala umožniť EÚ a širšej komunite v oblasti vzdelávania a odbornej prípravy realizovať najmä iniciatívy na podporu vytvorenia európskeho vzdelávacieho priestoru do roku 2025, ale tiež akčný plán digitálneho vzdelávania, ako aj európsky program v oblasti zručností. Vyžaduje si to, aby sa na základe posilnených usmernení Rady a v súlade s otvorenou metódou koordinácie podporili flexibilné metódy spolupráce a posilnili synergie s inými iniciatívami v oblasti vzdelávania a odbornej prípravy. b) Európska spolupráca vo vzdelávaní a odbornej príprave by mala prebiehať inkluzívnym a celostným spôsobom s perspektívou celoživotného vzdelávania, pričom by mala udržiavať a ďalej rozvíjať overené a vyskúšané dostupné dojednania, nástroje, prostriedky a politickú podporu pre vzájomné učenie sa, najmä z ET 2020 a v rámci otvorenej metódy koordinácie, a rozvíjať synergie medzi sektorom vzdelávania a odbornej prípravy a inými oblasťami politiky, ak je to vhodné. Plne rešpektujúc právomoci členských štátov v oblasti vzdelávania a odbornej prípravy a dobrovoľnosť európskej spolupráce vo vzdelávaní a odbornej príprave, strategický rámec by sa mal opierať o: i) päť strategických priorít európskej spolupráce opísaných vyššie; ii) spoločné referenčné nástroje a prístupy; iii) partnerské učenie, partnerské poradenstvo a výmenu osvedčených postupov s osobitným zreteľom na šírenie a jasnú viditeľnosť výsledkov, ako aj vplyv na vnútroštátnej úrovni; iv) pravidelné monitorovanie a podávanie správ okrem iného prostredníctvom Monitora vzdelávania a odbornej prípravy, ktorý každoročne sleduje dosahovanie cieľových hodnôt na úrovni EÚ, a to aj v spojení s európskym semestrom, s využitím odborných znalostí stálej skupiny pre ukazovatele a referenčné hodnoty a bez toho, aby sa členské štáty dodatočne administratívne zaťažili; v) porovnateľné fakty a údaje zo všetkých relevantných európskych agentúr, európskych sietí a medzinárodných organizácií, ako napr. OECD, UNESCO a IEA; vi) odborné znalosti stálej skupiny pre ukazovatele a referenčné hodnoty, ktorá by mala byť prvým fórom pre diskusiu o spoločných cieľových hodnotách a ukazovateľoch na úrovni EÚ a budúcich oblastiach zamerania, ako aj spoluprácu s inými relevantnými sektormi (zamestnanosť, sociálny sektor a výskumný sektor), aby sa zabezpečili vhodné a účelné ukazovatele; vii) plné využitie príležitostí dostupných v rámci programov, fondov a nástrojov EÚ najmä v oblasti vzdelávania a odbornej prípravy vrátane celoživotného vzdelávania. c) Európska spolupráca vo vzdelávaní a odbornej príprave by mala byť relevantná, konkrétna a účinná. Malo by sa vynaložiť ďalšie úsilie o to, aby sa jasné a viditeľné výsledky vopred naplánovali a následne prezentovali, skúmali a šírili pravidelne a štruktúrovaným spôsobom prostredníctvom európskych a vnútroštátnych fór, čím sa vytvorí základ pre nepretržité hodnotenie a rozvoj. d) Na podporu úsilia členských štátov, ktoré má uľahčiť plánovanú transformáciu vysokoškolského vzdelávania v Európe, a na podporu spolupráce vysokých škôl by sa mali zaručiť úzke a štruktúrované synergie s EHEA a bolonským procesom, a to najmä pokiaľ ide o nástroje na zabezpečovanie kvality, uznávania, mobility a transparentnosti, čím sa zabráni paralelným alebo dvojitým štruktúram a nástrojom, ktoré už fungujú v rámci EHEA. e) Dôležitým aspektom európskej spolupráce v rámci otvorenej metódy koordinácie v oblasti OVP je kodanský proces, ktorý prispeje k dosiahnutiu strategických priorít stanovených v tomto rámci. f) Mala by sa posilniť medzisektorová spolupráca medzi relevantnými iniciatívami EÚ vo vzdelávaní a odbornej príprave a iniciatívami v súvisiacich oblastiach politiky a sektoroch, najmä v oblasti zamestnanosti, sociálnej politiky, výskumu, inovácie, mládeže a kultúry. Osobitná pozornosť by sa mala venovať podpore lepšieho dialógu medzi výborom pre vzdelávanie a výborom pre zamestnanosť, aby sa zabezpečila včasná výmena informácií. (13) Pokiaľ ide o vykonávanie Európskeho piliera sociálnych práv, najmä jeho prvej, štvrtej a jedenástej zásady, osobitná pozornosť by sa mala venovať jeho monitorovaniu prostredníctvom „sociálneho prehľadu“, ktorým sa budú sledovať trendy a pokrok v členských štátoch a využije sa aj v rámci európskeho semestra. g) So zvláštnym zreteľom na „vedomostný štvorec“ (vzdelávanie, výskum, inovácie a služba spoločnosti) by sa mala venovať osobitná pozornosť synergiám politík a financovania medzi vzdelávaním a odbornou prípravou, výskumom a inováciou, a to najmä v kontexte európskeho výskumného priestoru a európskeho vzdelávacieho priestoru, pričom by sa mal zaručiť súlad s EHEA. (14) h) Európska spolupráca, najmä pokiaľ ide o vytvorenie európskeho vzdelávacieho priestoru, si vyžaduje transparentný a konzistentný dialóg a vytváranie sietí v duchu spolutvorby nielen medzi členskými štátmi a Komisiou, ale aj so všetkými príslušnými zainteresovanými stranami. i) Mal by sa posilniť politický dialóg s tretími krajinami a spolupráca s medzinárodnými organizáciami, ako sú Rada Európy, OECD a UNESCO, čím sa získajú nielen fakty a údaje, ale aj inšpirácia a zdroj nových nápadov a rôznych pracovných metód na porovnanie a zlepšenie. j) Finančné zdroje z programu Erasmus+, európskych štrukturálnych fondov, REACT-EU, Mechanizmu na podporu obnovy a odolnosti a z iných únijných programov a mechanizmov financovania by sa mali využiť na zlepšenie systémov vzdelávania a odbornej prípravy v súlade s celkovým cieľom, ktorým je vytvorenie európskeho vzdelávacie priestoru, a s prioritami členských štátov, a to v kontexte strategických priorít nového rámca. k) Vytváranie európskeho vzdelávacieho priestoru si vzhľadom na zásadnú úlohu vzdelávania a odbornej prípravy pri obnove a budovaní sociálnej a hospodárskej odolnosti vyžaduje väčšie zameranie na investície do vzdelávania. Komisia spolu s členskými štátmi zintenzívni úsilie v otázke investícií, a to v relevantných prípadoch aj podporením diskusie na vhodných politických fórach na vysokej úrovni, ako sú spoločné výmeny názorov medzi ministrami financií EÚ a ministrami školstva EÚ, ako aj s inými inštitúciami, ako je Európska investičná banka a Európsky parlament. (15)